אבי וייס (עיתונאי)

אבי וייס (נולד ב-14 בינואר 1950) הוא עיתונאי עצמאי העוסק בתחום התקשורת, עורך אתר "TelecomNews", סופר וניצב משנה בדימוס.

ביוגרפיה
וייס למד בבית הספר הריאלי העברי בחיפה אותו סיים ב-1968.

שירות צבאי
את השירות הצבאי התחיל וייס בקורס טיס, ועקב פגם בראייה שירת כתותחן טנק בחיל השריון בזמן מלחמת ההתשה. במלחמת יום הכיפורים גויס למילואים ולקראת סוף המלחמה, ב-21 באוקטובר 1973, במהלך הקרבות על רכס "חמוטל" במתחם "מיסורי" סמוך לחווה הסינית נפל בשבי המצרי. בזמן השבי סבל מעינויים שדרדרו את מצבו הבריאותי ולאחר כחודש שוחרר. את חוויותיו הקשות בשבי המצרי כתב וייס בספר שפרסם: "בשבי המצרי במלחמת יום הכיפורים - יומנו של שריונר".

שירות במשטרה
בין השנים 1972–1998 שירת וייס במשטרת ישראל. בין שלל תפקידים שמילא היו קצין מבצעים בחיפה, קצין מבצעים מחוזי, מפקד משטרת עכו וראש מחלקת ההדרכה של משטרת ישראל. תפקידו האחרון היה סגן מפקד בית הספר הארצי לשוטרים.

לימודים
לוייס תואר ראשון ושני בהנדסת תעשייה וניהול מהטכניון, ותואר NSE (מהנדס תמיכה ברשתות תקשורת מחשבים) מהמכללה למינהל, בהצטיינות. וייס מחזיק בתואר "Special Agent" מממשלת ארצות הברית, לאחר הכשרה בתחום "ניהול משא ומתן מול מחזיקי בני ערובה", הכשרה שהתקיימה באוניברסיטת מדינת לואיזיאנה.

עיתונות
ב-1998 לאחר שירותו במשטרה, פנה וייס לעיתונות בתחומי התקשורת, המחשוב, האינטרנט והטכנולוגיות. שימש ככתב בכיר בקבוצות "מדיום", נט מגזין ו"פי.סי. מדיה". שימש ככתב בכיר ועורך של מגזינים שונים בתחומי הטלקום וה-IT בקבוצת "אנשים ומחשבים" במשך כ-12 שנים ועורך באתר TheCom.

בשנת 2013 הקים את אתר TelecomNews.

בשנת 2016 החל וייס בסדרה ארוכה מאוד של כתבות חשיפה על תיק 4000. בכתבות של וייס הוא מותח ביקורת קשה על פרקליטות המדינה, המשטרה והעדים במסגרתו. הוא משתתף קבוע ב"אולפן הפתוח" של עו"ד כנרת בראשי.

בפברואר 2023 חשף שהמשטרה השתילה תוכנות רוגלה מסוג פגסוס במכשירי הסמארטפון של מקורבים לרה"מ בנימין נתניהו, ובכך האזינה לשיחות אישיות של ראש הממשלה ושל אנשים בסביבתו הקרובה.

ביולי 2023 פרקליט המדינה עמית איסמן החליט להעמיד לדין את אבי וייס ואת אלי ציפורי בכפוף לשימוע בגין הטרדת העדה במשפט נתניהו הדס קליין. ההעמדה לדין היא גם עקב פרסום תמונה בה נחשפה כתובתה המלאה בפייסבוק ובערוץ הטלגרם ביולי 2022 יומיים לאחר תחילת עדותה.

ביוני 2023 נתבע תביעת לשון הרע על סך חצי מליון שקל על ידי העיתונאי עמית סגל.

עסקים
וייס היה היושב ראש של האקסלרטור "TLV-Generator". עוסק בייעוץ לחברות תקשורת ומתן הרצאות.

חיים אישיים
וייס נשוי ולו שני ילדים. הוא מתגורר בראשון לציון.

ספריו
בשבי המצרי במלחמת יום הכיפורים - יומנו של שריונר.
מדריך ISDN בישראל בהוצאת פוקוס.
יסודות רשת האינטרנט: המדריך המהיר: צעד אחר צעד.
מדריך לתקשורת נתונים בהוצאת פוקוס בשיתוף עם ג'ילברט הלד.

קישורים חיצוניים 

 אבי וייס, הערוץ הרשמי ברשת החברתית יוטיוב
	
 אבי וייס, ברשת החברתית MyKey

הערות שוליים

סופרים ישראלים
פובליציסטים ישראלים
בעלי טור ישראלים
עורכי עיתונים ישראלים
שבויי צה"ל
ישראלים שנחטפו
בני ערובה ישראלים
בוגרי בית הספר הריאלי
בוגרי הטכניון - מכון טכנולוגי לישראל
ניצבי-משנה במשטרת ישראל
עיתונאים ישראלים
קורבנות עינויים ישראלים
ישראלים שנולדו ב-1950